Thiem baas in Amerikaanse Ope - Sport - Republikein
Thursday, October 01st, 22:34:02
Thiem baas in Amerikaanse Ope
Oostenryk se Dominic Thiem kon uiteindelik sy eerste Grand Slam-titel wen ná 'n uitstekende terugvegpoging waarmee hy die Duitser Alexander Zverev in 'n senutergende eindstryd in die Amerikaanse Ope met 2-6, 4-6, 6-4, 6-3, 7-6(8/6) getroef het.
Dit het gelyk asof die tweede gekeurde 27-jarige sy kanse verspeel het toe hy twee stelle agter was.
Hy het egter teruggeveg en sodoende die eerste speler sedert Gaston Gaudio (in die Franse Ope in 2004) geword wat 'n Grand Slam-titel gewen het nadat hy twee stelle agter was.
Thiem, wat voor die eindstryd net een stel verloor het, het dié stryd as die gunsteling betree, maar die senuwees het vroeg gelol toe hy die eerste stel verloor het en Zverev in die tweede met 5-1 voorgeloop het.
Sy aand het so byna in die leë Arthur Ashe-stadion in 'n nagmerrie ontaard.
Die gety het begin draai toe hy die derde stel beklink het, en Zverev daarna met die telling op 3-4 in die vierde stel gebreek is. Dít het toegelaat dat die Oostenryker die vyfde stel kon afdwing.
Met een van die sport se grootste pryse op die spel het albei hul peil in die laaste stel gelig.
Die 23-jarige Zverev, in sy tog om die eerste Duitse speler te word om 'n Grand Slam-titel te wen sedert Boris Becker in 1996 in New York geseëvier het, het koelkop gebly en selfs die geleentheid gehad om die wedstryd met sy afslaan en die telling op 5-3 te beklink.
Die wedstryd het in daardie stadium nie net in 'n fisieke stryd ontaard nie, maar ook 'n sielkundige een.
Eers het Zverev die kans laat glip, waarna Thiem, op 6-5, ook nie sake met sy eie afslaan kon beëindig nie.
Dit was die eerste keer in die Amerikaanse Ope se geskiedenis dat 'n valbylpot in die vyfde stel betree is.
Die klimaks van die wedstryd was toe Thiem die voortou met 6-4 neem en Zverev met sy afslaan gesukkel het.
Hier is die wipplankstryd voortgesit, met Thiem wat eindelik net-net genoeg in die tenk gehad het.
"Dit is ongelooflik hoe ver ons gekom het om in hierdie oomblik te kon deel, en ek wens regtig dat ons vandag twee wenners kon hê. Ek dink ons het dit albei verdien," het Thiem ná afloop van sy oorwinning gesê.
Thiem, wat ná Thomas Muster se titel in die Franse Ope in 1995 nog net die tweede Oostenryker is om 'n Grand Slam te wen, het al drie sy vorige eindstryde verloor.
Hy het in sy twee eindstryde in die Franse Ope op die kleibaan teen Rafael Nadal vasgeval en vroeër vanjaar teen Novak Djokovic in die Australiese Ope die knie gebuig.
Hierdie slag was sy roete egter ietwat vergemaklik met Nadal wat besluit het om nie deel te neem nie weens die Covid-19-pandemie, Roger Federer wat beseer is en Djokovic wat gediskwalifiseer is nadat hy 'n lynregter met die bal raakgeslaan het.
Dinge in Flushing Meadows is normaalweg nooit 'n uitgemaakte saak nie.
Zverev se peil op pad na die eindstryd het veel na wens oorgelaat, maar hy het Sondag hier op sy beste gelyk.
Die eerste stel het 30 minute geduur en toe Zverev met 5-1 voor was in die tweede, het 'n geskokte Thiem raadop na Nicolas Massu, sy afrigter, gekyk.
Dit was dalk te laat vir die Oostenryker om die tweede stel te beklink, maar hy het hier sy spel begin omkeer.
Daar was geen tekort aan drama voordat Thiem plat op sy rug geval het ter viering daarvan die feit dat hy die eerste speler gebore in die 1990's geword het wat 'n Grand Slam-manstitel verower het.
Dit was ook die enigste keer sedert Stan Wawrinka se sege in die Amerikaanse Ope in 2016 dat dié titel nie agter die name van Nadal, Djokovic of Federer geskryf is nie.